Tisztelt Hallgatók!

A távolléti oktatás miatt a 2019/2020. tanév 2. félévében a számonkérés is online módon valósul meg karunkon. A számonkérés módját a tantárgyi követelmények tartalmazzák, viszont a veszélyhelyzeti oktatás miatt ettől az oktatók eltérhetnek.

A félév végi aláírás megszerzésének és a kurzus teljesítésének feltételeit a 2019/2020. tanév 2. félévére aktualizálva minden oktató közzéteszi 2020. április 15.-ig a kurzus e-learning felületén. A számonkérés történhet a szorgalmi időszakban beadott feladatok alapján, illetve írásbeli vagy szóbeli beszámolóval. Az írásbeli számonkérés az e-learning rendszerben történik.

Szóbeli vizsgára videóbeszélgetés formájában kerül sor és a Debreceni Egyetem, mint vizsgáztató a GDPR 6. cikk (1) bekezdés e) pontjában meghatározott közfeladat ellátása (jelen esetben számonkérés, vizsgáztatás) jogalap révén a vizsgáról videofelvételt készít. A felvételeket kizárólag vitás esetek utólagos tisztázására lehet felhasználni. A vizsgák rögzítésével kapcsolatos adatkezelési tájékoztató a <https://mek.unideb.hu/sites/default/files/upload_documents/adatkezelesi_tajekoztato_szobeli_vizsgaztatas.pdf> oldalon olvasható.

Abban nincs változás, hogy a jelentkezés a vizsgákra a Neptun-rendszerben, a Tanulmányi és vizsgaszabályzat követelményeinek megfelelően történik. A vizsgaidőszak - az eredeti tanévbeosztásnak megfelelően – április 13-án kezdődik a végzős évfolyamokon, nem végzősöknek pedig május 11-én.

Bízom abban, hogy a megváltozott körülmények között is következetesen és kitartóan készülnek a vizsgákra, azok sikeressége oktatóink törekvése is.

Üdvözlettel:

Dr. Stündl László

mb dékán